**Predigt to´n Michaelisdag, 29. September 2024   
Prädikant Jens-Jürgen Bent, Leer (Ostfriesland)**

Gott sien Gnaad söll`n Ji marken und Jesus sien Free sall bi Jo wesen

vandaag un all Dagen, Amen.

Leeve Gemeen,

Vandaag is Michaelisdag.

Well noch een olln Kalenner het of so as ik de Kalenner von Gärtner Pötzschke, de weet, dat vandaag de Namensdag van de Erzengel Michael is. All anner Dagen in´t Joar sünd ja meest na Heiligen nömmt. Na Minschen, de all mal leevt hemm, meest tieds al lang vöör uns Tied. Man disse Dag is na een Engel nöömt, de Erzengel Michael. Un to glieker tied wordt ook noch an de anner Erzengels Raphael, Gabriel un Uriel erinnert. Is also een heel besünnern dag un ik will vandaag so`n bietje utlegen, wo dat mit Engels so sitt.

Michaeli was in Landwirtschaft een heel wichtige Dag. Um disse Dag was meest de Arbeit up Feld daan un de Aarnt weer al burgen. Nu fung de Harsttied an. To`n 29. September of to`n 1. Oktober kunnen Knechten und Maiden höör Stee upseggen, se kunnen doarna bi een anner Buur

anfangen. In Weener gifft dat ja vandaag noch de Michaelismarkt un up disse Festen wuurn meest de neeie Kuntrakten fast maakt. Man de Knechten und Maiden kregen up disse Dag ook höör Jahreslohn und kunnen mal so richtig fiern. Un up sülke Markten wuur dann ook woll keken, off d`r woll een mooien Wicht of een staatschen jungen Mann weer. Anners geev dat ja keen Gelegenheit, sükk kennen to leern.

Erzengel Michael, Erzengel Gabriel. Erzengel weern na de Vörstellung van Minschen de hoogste Engels in de Hierarchie van de Heerscharen van Engels. Michael, Gabriel un Raphael, all Namen enden up EL, dat kummt ut dat Hebräische und heet Gott. Disse dree haarn also een direkten Kontakt to Gott. Un Elk van hör haar sien eigen Upgaav, een Böschkupp to brengen. In de Bibel kamen wi heel faak Engels tomööt. Up ungeveer 300 Steen wordt in`t Bibel over Engels vertellt.Vör allen in dat olle Testament wordt heel faak van Engels vertellt, de een Böschkupp vöör de Minschen haarn.

Een Böschkupp van Gott. Dat de Minschen wat doon sulln of wat laten sulln. Of dat hör wat toseggt wuur. Maria kreeg een Böschkupp van de Erzengel Gabriel, dat se een Kind, de Heiland geboren sull.

Die Hirten wuur döör een Engel seggt, dat de neeie Heiland unnerwegens weer un sülfst an`t Enn, as Jesus al stürven weer, stunn een Engel in dat Graaft und sä tegen de Froolü, dat se hum doar neet meer finnen kunnen.

Martin hett uns nett de 91. te Psalm vöörlesen und doar steit een heel düchtig bekennt Stee. Vielleicht hemm ji de all mal höört:

*Gott hett sien Engels Örder geven, dat se up di uppassen, woar du ook geihst. Se sölln die up Hannen dragen, dat dien Foot neet maal anstöten deit an´n Steen.*

Man sullt neet seggen, man wenn upstünds een Kind döfft wordt, denn is van tein Spröken, de Olln vöör hör Kinner utsöken, seker acht of negen mal disse Spröök d´r bi. Heel Populär!!

Man noch even torüg to de Geschichte van Engels.

De hett dat all immers geben, of de Vörstellung doarvan. Al lang tied vöör dat de Bibel schreven wuur, hemm Minschen over Engels proot, de de Will van Gott na de Minschen brengen deden. Un doar hemm sükk vöör over 4000 Joar al Minschen Gedanken maakt. Un neet bloot in`t Christenheit, man ook in de Gloov van Jöden un Muslime gifft dat Engels, meest sogoar mit de glieke Naam.

Up de Art, wo Minschen sükk Engels vörstellt heben, het sükk bit vandaag neet vööl verännert. Man gung doarvan ut, dat Engels unsterblich wassen. Se weern neet Mann und neet Froo, dat Thema is also ook all heel old. Engels sünd neet ut Stoff, se sünd ut Lücht of ut Licht. Se könn unsichtboar of sichtboar wesen. Engels können sükk in Minschen verwandeln, man Minschen können nooit Engels woarn.

Un watt de Engels as Böschkupp brochten, dat weer ook neet al good, denn se kündigten ook Dood un Verdaarben an.

Generationen van Minschen hemm sükk heel ernsthaft mit Engels befaat. Engels weern een heeln fasten Deel van uns Gloov. Keen christlich Gloov sünner Engels.

Een heel groten Vraag weer, wo man Engels denn malen of teken düürs. In Luthers Tied un eerder weern Engels meest as normaal Minschen doarstellt, bloot mit groot Flögels und een Heiligenschein boven Kopp. Heeln Tied later, in`t Barock weern de Engels meest lüttje Kinner, naakig, een bietje to dick, man se keken heel sööt of schlepen sogoar. Engels as Kinner, unschüldig,wohrhaftig un leev. Sülke Engels findt man faker up Karkhoffen, meest al bi Graaven van Kinner. Is`n bietje maakkelker, sükk vörtostellen, dat dat verstürben Kind nu een Engel is un neet kold in dunker Eer liggt.

Man de beste Tied vöör Engels is Advent un Wiehnachten. Keen Dag, keen Werbung, keen Zeitung in Dezembermaand sünner Engels. In elke Huusholln woarn se al joar weer ruuthaalt. Ut Kisten un Kartons. Vant´t Böön un ut Ökens. Denn sitten se weer up Fensterbanken, hangen overall in de Kamers, de een mit een Kers, de anner singt, de darde is an beden. Se sünd ut Holt, ut Porzelaan, ut Glas, ut Iesder un up Heilig Dag hemm se höör groote Uptree. Na Wiehnachten, gliek wenn de Dannenboom an´t Straat liggt. sünd se weer verschwunden. Eenigen sünd seker al uurold und worden verarvt.

Wat aver`t heel Joar blifft, sünd heel bestimmte Engels, de uns döör de Tied helpen, of helpen sölln.

Kann wesen, dat dat Schutzengels sünd. Man Minschen hemm to disse Engels een besünnert Vertroon. Doar mutt wat mit aan wesen, dat disse Engels heel verscheden sünd van de, de wi van de Adventstied kennen.

Ik hebb mien egen Engel ook mit. De is alltied d´r bi. He licht alltied unner mien Koppküssen, un wenn ik up Reis bin, dann is he d`r bi. Anners fehlt ook wat. Worum ? Ik weet neet. Viellicht geit dat de een of anner van Joo ook so mit sien Engel.

Pause

Een ollerde Froo haar Mallör mit höör Rad, all Taschen vull up Saterdag mörgen bi Multi up Parkplatz, wat een Drockte …..un do gung de Kett off. Wat nu? Doar kweem een jungen Mann, schmeet sien Rad an`t Siet un futt stellde dat Fahrrad van de Froo up Kopp. Weer man nix, do leep dat weer al. Kett d´r weer up, allgood. Un se was blied un sä tegen de junge Mann: Se sünd een Engel !

De Mann, de all langer in`t Krankenhuus leeg, wachte elke mörgen up de junge Dokter. De neem sük tied vöör hum. He verkloar hum all sien Fragen, he neem sien Hand wenn he bang weer. He geev hum weer Mood. Laterhen sä he tegen sien Dochter, wenn disse junge Dokter to`t Döör in kweem, denn kweem vöör hum een Engel.

Wo is dat mögelk? Können Minschen Engels wesen? Dat maag je Minschen geben, de so goodig sünd, dat se haast as een Engel sünd. Ik wet neet, of wi doarup wachten können, dat een Engel allens vöör uns deit, dat he alltied vöör uns doar is. Mennig een hett Pech of een Unfall hat un doar is keen Engel to siet west. Man well al mal beleevt hett, dat de richtige Minsch up de rechte Tied un up de rechte Plaats weer, um heel bült Noot to verhinnern, de is overtüügt, dat dat Engels geben deit.

Vöör een Ogenblick. Engels as Minschen, de heel normal aan arbeiden sünd of tegen mi an`t Kasse bi Aldi staan. Un viellicht heel an`t Enn van uns Welt woarn wi gewoar, wanneer Gott uns disse Minschen as Deener, as Engel vöör annern insett hett.

Un neet to vergeten, Minschen proten ook van annern as een Todesengel, so as de jung Mann in Delmenhörst, de in`t Krankenhuus so vööl Patienten umbrocht hett. Man al disse Engels sünd vöör mien Geschmack de Minschen to gliek, de an höör glöven.

Ik denk, dat Minschen vaak menen, dat se eerder mit Engels umgaan können as mit uns Gott. Gott is viellicht to wied weg, to ungenau. Man dat heet neet, dat wi uns mit Engels good stellen mutten. Wi bruken höör ook neet anbeden of besünners ehrn. Martin Luther haar dat ook all in`t Oog. Vöör hum gaav dat ook Engels, man een Christenminsch sull doar keen Laway van maken.

Wenn ik dat Gevööl heb, doar is een Schutzengel, de mi in de entscheidende Moment redd het, denn will ik dankboar wesen un Gott ehrn, dat he mi disse Engel stüürt het. Vielleicht is dat all een bietje roaar to faten. De leeve Naaber, de mi redd het und de jung Doktor, de woll een Engel wesen kunn. Sülke Situationen kunn man as een Tosammentreffen mit een Engel düden, of man kunn ook seggen, dat weer`n Tofall.

Kann beids aan gaan. Man wi können ja bi Gott neet nafragen, wo dat woll meent weer. Ik ga doarvan ut, dat dat disse Poort gifft, döör **de** Gott in uns Leven und in uns Welt ingrippt. Un dat bedüüt vör mi, dat ik altied hopen kann, dat he de Poort mal meer, maal minner wiet open deit. Man he deit dat wiss. Un denn segg ik doorna: Haar ik je nooit glöövt, dat sowat gebören kunn.

Un das is mien Hopen. Wanneer und of he de Poort open deit, blifft sien Geheimnis. Wenn ik fast doarmit reken do, dat Gott in uns Welt handelt, denn sall mi dat neet wunnern, dat mi doar ook mal een Engel över`t Padd löppt. Ik weet, dat mien Gott mi neet alleen lett, dat he mien Padd döör`t Leven mit mi geit. Un dat he henn un weer denn ook mal ingrippt in mien Leven. Un denn will ik geern glöven, dat he viellicht ook Personal hett. Kann ook ja neet anners, bi sovööl Minschen. Un dit Personal is mi to Siet, wenn he dat will. Doarum hebb ik keen Twievels, off dat Engels gifft. Mal sichtboar, un mal unsichtboar.

Paasen was de grootste Moment, as uns Gott ingrepen hett. So düchtig, dat de Minschen sükk dat nooit vörstellen kunnen. Dat he Baas över de Dood worn is. Dat sien Söön upstaan is van de Dooden und dat he nu boven allens steit. Ook un vöör allem boven uns eigen Schuld. Ik glööv, dat uns Gott uns Minschen un de Welt ännern kann und dat he dat ook deit.

Viellicht mal mit, viellicht mal sünner Engels.

Un bi Hebräer 13, Vers 2 in`t oll Testament hebb ik wat heel Mooies funnen. Doar steit:

Jo Leevde sall blieven as unner Bröörs. Man vergeet Ji nooit de Gastfründschapp, denn alleen dordöör hemm enig Minschen all een Engel tohuus hat, aohn dat se dat wussen.

Un de Free van Gott, de wied över dat rutgeiht, wat Minschen sück utdenken können, de sall Jo Hart un Jo Gedanken fasthollen bi Jesus Christus.

Amen